Väikese heakskiidetud muudatusega koonddokumendi avaldamine kooskõlas määruse (EL) nr 1151/2012 artikli 53 lõike 2 teise lõiguga

(2021/C 82/13)

Euroopa Komisjon on kõnealuse väikese muudatuse heaks kiitnud kooskõlas komisjoni delegeeritud määruse (EL) nr 664/2014 (1) artikli 6 lõike 2 kolmanda lõiguga.

Väikese muudatuse heakskiitmise taotlusega saab tutvuda Euroopa Komisjoni andmebaasis eAmbrosia.

KOONDDOKUMENT

„QUESO TETILLA“ / „QUEIXO TETILLA“

ELi nr: PDO-ES-0088-AM02 – 16.9.2020

KPN (X) KGT ( )

1. Nimetus

„Queso Tetilla“ / „Queixo Tetilla“

2. Liikmesriik või kolmas riik

Hispaania

3. Põllumajandustoote või toidu kirjeldus

3.1. Toote liik

Klass 1.3. Juust

3.2. Punktis 1 esitatud nimetusele vastava toote kirjeldus

Galicia heledat, friisi või alpi pruuni tõugu või nende ristandite lehmade piimast valmistatud juust, millel on pärast kalgendumist, kalgendi lõikamist, kalgendi nõrutamist, mittekohustuslikku kalgendi pesemist ning vormimist, pressimist, soolamist ja laagerdumist järgmised omadused.

Füüsikalised omadused

— Kuju: kooniline, nõgus-kumer

— Kaal: 0,5–1,5 kg

— Mõõtmed: juustu kõrgus on suurem kui selle põhja raadius ja väiksem kui selle diameeter. Maksimaalselt: 150 mm (kõrgus ja põhja diameeter). Minimaalselt: 90 mm (kõrgus ja põhja diameeter). Üle 1 kg kaaluvate juustude puhul on põhja maksimaalsete mõõtmete lubatud hälve 10 %.

Organoleptilised omadused

— Koorik: märgatav, õhuke ja elastne, paksusega alla 3 mm, õlgkollane, naturaalne, ilma hallituseta. Turustamisel võib juustu pind olla kaetud läbipaistva ja värvitu hallitusvastase kihiga.

— Juustumass: pehme, kreemjas ja ühtlane, ilma aukudeta või väheste väikeste korrapäraselt jaotunud aukudega; värvus varieerub elevandiluust kollakani.

— Lõhn: õrn, kergelt happeline, meenutab piima, millest juust on tehtud.

— Maitse ja aroom: piimane, võine, kergelt happeline ja õrnalt soolane.

Füüsikalis-keemilised omadused

— Rasvasisaldus kuivaines: vähemalt 45 %.

— Kuivainesisaldus: vähemalt 45 %.

— pH: 5,0–5,5.

— Mitterasvaine veesisaldus (mõõdetuna ajavahemikus 8–15 päeva pärast valmistamist): 66–72 %

„Queso Tetilla“ on traditsiooniline muu kui geograafiline nimetus, mis osutab naise rinda meenutavale toote kujule vastavalt käesolevas lõikes esitatud füüsikalistele omadustele.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

a) Sööt: tootmispiirkonna rohumaadel ja söödakultuuridel on piimakarja söödaratsioonis oluline roll. Samuti on oluline roll ekstensiivselt kasutatavatel rohumaadel (karjamaadel ja põõsastega karjamaadel), kus loomi võib vabalt karjatada, kui tingimused seda võimaldavad. Taimset päritolu kontsentreeritud sööta kasutatakse täiendava söödana, et katta karja energiavajadus. Võimaluste piires pärineb tooraine, millest sööt on valmistatud, määratletud geograafilisest piirkonnast.

b) Toorained: juustu „Queso Tetilla“ valmistamiseks kasutatakse lehmapiima; loomset laapi või muid kõnealuse juustu valmistamiseks sõnaselgelt lubatud kalgendumisensüüme; piimhappebaktereid: Lactococcus lactis subsp. lactis, Lactococcus lactis subsp. cremoris ja muud, mis ei muuda päritolunimetusega kaitstavate juustude omadusi ja mille kohta on sõnaselgelt antud luba käesoleva kaitstud päritolunimetusega juustude valmistamiseks; soola ja vajaduse korral kaltsiumkloriidi. Sellise loa annab pädev asutus pärast taotlejate rühma asjakohast taotlust. Pädev asutus võib anda loa uute kalgendumisensüümide ja piimhappebakterite kasutamiseks, kui ta on teinud kindlaks, et nende abil valmistatud juust vastab juustu „Queso Tetilla“ iseloomulikele omadustele. Juustu „Queso Tetilla“ valmistatakse naturaalsest täispiimast, mis on pärit galicia heledat, friisi või alpi pruuni tõugu või nende ristandite lehmadelt, kes kuuluvad määratletud geograafilises piirkonnas asuvatele loomakasvatusettevõtetele. Piim ei tohi sisaldada ternespiima ega säilitusaineid. On keelatud piima standardimine ja selline töötlemine, mis muudaks piima esialgset koostist. Piima ei tohi segada muu piimaga, mis on saadud registrisse kandmata loomakasvatusettevõtetest või mis on saadud lehmadelt, kes ei ole spetsifikaadiga ettenähtud tõugu.

3.4. Täpsustage tootmise erietapid, mis peavad toimuma määratletud geograafilises piirkonnas

Piima tootmine ja piimaga tehtavad esialgsed toimingud ning juustu tootmine ja laagerdumine peavad toimuma punktis 4 määratletud geograafilises piirkonnas. Seega peavad kõik tootmisetapid toimuma määratletud geograafilises piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Juustu „Queso Tetilla“ võib müüa üksnes siis, kui selle koorikul on laagerdumise loomulikud välised tunnused.

Koorik tagab juustu loomuliku kaitse. Seega müüakse juustu „Queso Tetilla“ ilma kunstmaterjalist pakendita. Siiski võib juustu „Queso Tetilla“ pakendada, kui pakendiga on tagatud, et punktis 3.2 kirjeldatud toote füüsikalised, organoleptilised ja füüsikalis-keemilised omadused jäävad muutumatuks; kontrolliasutus peab seda olema eelnevalt kontrollinud ja pakendil peab olema asjakohane luba.

Samuti võib juustu pind olla kaetud läbipaistva ja värvitu hallitusvastase kihiga.

Juustutootja saadab juustu „Queso Tetilla“ müüki tükeldamata kujul. Üle 0,7 kg kaaluvaid juustusid võib müüki panna ka pooleks lõigatuna. Sel juhul peab juustudel olema kaks lisamärgist, üks toote kummalgi küljel, ning kaks komplekti kõiki muid märgiseid, millega tagatakse toote ehtsus, nii et pärast poolitamist on identifitseerimistunnused mõlemal tükil.

Kuna pooleks lõigatuna müüdavatel juustudel puudub kummagi tüki siseküljel loomulikku kaitset pakkuv koorik, tuleb juust tükeldada jaemüügiettevõttes ning juustupooliku võib katta läbipaistva toidukilega.

Kuna juust poolitatakse alles müügikohas, siis puutub toode kunstliku kattematerjaliga (toidukilega) kokku võimalikult lühikest aega ning seega toote kvaliteet ei muutu.

Juustu võib lõigata üksnes pooleks, sest nii säilitab see oma erilise kuju, mis meenutab naise rinda ja mille järgi tarbija kõnealuse toote ära tunneb.

Olenemata eespool sätestatust võib mis tahes kaaluga juustu „Queso Tetilla“ lõigata jaemüügiettevõttes mis tahes suurusega tükkideks, kui seda tehakse müügihetkel tarbija juuresolekul.

3.6. Sellise toote märgistamise erieeskirjad, millele registreeritud nimetus viitab

Kaitstud päritolunimetusega juustudel „Queso Tetilla“ on toote nimetusega märgis (lisamärgis), millega tagatakse toote ehtsus. Lisamärgisel on tähtnumbriline seerianumber, mis on iga toote puhul kordumatu, ja kaitstud päritolunimetuse „Queso Tetilla“ logo, mis on esitatud allpool:

Lisaks on iga juustuvalmistaja kaubanduslikul märgisel selgesti nähtavalt sõnad „Denominación de Origen Protegida“ [„Kaitstud päritolunimetus“] ja „Queso Tetilla“ või „Queixo Tetilla“ ning kaitstud päritolunimetuste Euroopa logo.

Toote ehtsuse ja jälgitavuse tagamiseks tuleb lisamärgised ja kaitstud päritolunimetust „Queso Tetilla“ tähistavad kaubanduslikud märgised tootele kinnitada tootmisruumides viisil, mis välistab nende taaskasutuse.

Nagu täpsustatud punktis 3.5, peab poolitatuna müüdavatel juustudel olema kaks lisamärgist, üks toote kummalgi küljel, ning kaks komplekti kõiki muid märgiseid, millega tagatakse toote ehtsus, nii et pärast poolitamist on identifitseerimistunnused mõlemal tükil.

4. Geograafilise piirkonna täpne määratlus

Kaitstud päritolunimetusega „Queso Tetilla“ hõlmatud juustude valmistamise ja piima tootmise geograafiline piirkond hõlmab kogu Galicia autonoomse piirkonna territooriumi.

5. Seos geograafilise piirkonnaga

Geograafilise piirkonna eripära

Galicia pinnamoodi iseloomustavad lauged künkad ja tihe jõgede võrgustik. Mägine maastik ja sademeterohke atlantiline kliima avaldavad soodsat mõju looduslike ja kultuurkarjamaade arengule ning sööda- ja põllukultuuride suurele saagikusele. Maa tootlikkus võimaldab arendada intensiivset loomakasvatust ja seega ka piimatooteid töötlevat tööstust.

Samuti tuleb rõhutada inimtegurit nii piimatootmisel, mis tugineb endiselt traditsioonilisi meetodeid kasutavatele pereettevõtetele, kui ka juustuvalmistamisel, mille puhul võetakse arvesse nii vanasid tavasid kui ka tehnoloogia arengut ning hügieeni ja toiduohutusega seonduvaid õiguslikke nõudeid.

Toote eripära

Juust „Queso Tetilla“ on Galicia toidukultuuri rikkaliku valiku hulgas üks kõnealuse piirkonna iseloomulikumaid tooteid.

Tegemist on pehme juustuga, mille peamised organoleptilised omadused on kreemjas konsistents, mahe piimane lõhn, kergelt happeline ja õrnalt soolane maitse, piimane, võine aroom; kõik need omadused meenutavad piima, millest juust on tehtud. Juust on vees kergesti lahustuv ja hõlpsalt seeditav.

Juustu „Queso Tetilla“ iseloomulik tunnus on naise rinda meenutav eriline kuju, mille järgi on juust saanud nime ja mis võimaldab tarbijal seda muudest juustudest palja silmaga eristada.

Põhjuslik seos geograafilise piirkonna ja toote omaduste vahel

Geograafiline keskkond on ideaalne ekstensiivselt kasutatavatel rohumaadel esmaklassilise sööda kasvatamiseks. Selliste rohumaade kasutus on viimase kahe aastakümne jooksul intensiivistunud. Sellist päritolu sööda märkimisväärne kogus Galicia piimaveiste söödaratsioonis ja söödaratsiooni moodustavate taimeliikide (eelkõige liblikõieliste taimede) eripära mõjutab piima koostist ning sellest valmistatud laagerdunud juustu organoleptilisi omadusi ja toiteväärtust, eelkõige selle kreemjat konsistentsi, sisu värvust ja koorikut.

Lisaks toodetakse piima pereettevõtetes, kus kasutatakse mõõdukaid karjakasvatusmeetodeid. Selliste põllumajandusettevõtete omadused muudavad nendes toodetud piima juustu valmistamiseks ideaalseks.

Traditsiooniline tootmismeetod, mis tugineb piirkonna juustuvalmistajate oskusteabele ja kõnealuse juustu valmistamise pikale traditsioonile, ning lühike laagerdumisaeg annavad juustule sellele iseloomuliku kreemja konsistentsi ja maheda maitse.

Juustu eriline kuju, mis vormimise ja pressimise järel meenutab naise rinda, on tarbijale hetkega äratuntav, samuti seostab tarbija seda ainulaadset juustu vahetult selle päritolupiirkonna Galiciaga, kus seda ainukese kohana valmistati juba enne selle esmamainimist 18. sajandi kirjalikes allikates. Alates 19. sajandist on teada palju viiteid kõnealusele juustule nii üldises kui ka teaduslik-tehnilises ja toidualases kirjanduses. Esile tuleb tõsta selle rahvusvahelise mõõtme tõttu viidet Londonis 1889. aastal avaldatud teoses „O’Shea Guide to Spain and Portugal“, milles soovitatakse reisijatel maitsta ja osta „Galicia omapärast rinnakujulist juustu, mis on piirkonna toidukultuuri põhitoode“.

Viide tootespetsifikaadi avaldamisele

(viitemääruse artikli 6 lõike 1 teine lõik)

https://mediorural.xunta.gal/sites/default/files/produtos/en-tramitacion/QuesoTetillaPliego-condiciones-febrero_2020_final.pdf

(1) ELT L 179, 19.6.2014, lk 17.